Neuvoston päätöslauselma, annettu 6 päivänä toukokuuta 2003, vammaisten mahdollisuuksista päästä kulttuurilaitoksiin ja -tiloihin ja nauttia kulttuuritoiminnasta



Virallinen lehti nro C 134 , 07/06/2003 s. 0007 - 0008



Neuvoston päätöslauselma, annettu 6 päivänä toukokuuta 2003, vammaisten mahdollisuuksista päästä kulttuurilaitoksiin ja -tiloihin ja nauttia kulttuuritoiminnasta (2003/C 134/05) EUROOPAN UNIONIN NEUVOSTO, joka 1. TOTEAA, että Euroopan yhteisön perustamissopimuksen mukaan yhteisö voi toteuttaa tarvittavat toimenpiteet sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi, 2. PALAUTTAA MIELEEN Euroopan vammaisten teemavuodesta 2003 3 päivänä joulukuuta 2001 tehdyn neuvoston päätöksen(1), 3. PALAUTTAA MIELEEN myös - vammaisten yhtäläisistä mahdollisuuksista 20 päivänä joulukuuta 1996 annetun neuvoston ja neuvostossa kokoontuneiden jäsenvaltioiden hallitusten edustajien päätöslauselman(2), - Euroopan komission vuonna 2000 antaman tiedonannon "Esteetön Eurooppa vammaisille"(3), - "eAccessibility" - vammaisten tietoyhteiskuntaan osallistumisen helpottamisesta 6 päivänä helmikuuta 2003 annetun neuvoston päätöslauselman(4), 4. KOROSTAA, että Euroopan unionissa on huomattavan paljon vammaisia, jotka fyysisten, yhteiskunnallisten ja tiedonkulkuun liittyvien esteiden vuoksi eivät voi ilmaista itseään kulttuurin ja taiteen alalla ja joiden mahdollisuudet nauttia kulttuuriperinnöstä ja taiteellisesta luovuudesta ovat rajalliset, 5. TOTEAA, että Yhdistyneiden Kansakuntien yleiskokouksen 20 päivänä joulukuuta 1993 hyväksymien vammaisten yhtäläisiä mahdollisuuksia koskevien YK:n yleisohjeiden 10 kohdassa viitataan erityisesti valtioiden vastuuseen varmistaa, että vammaiset otetaan mukaan ja he voivat osallistua kulttuuritoimintaan yhtäläisin mahdollisuuksin, ja erityisesti niiden vastuuseen edistää pääsyä kulttuuriesityksiin ja -palveluihin, kuten teattereihin, museoihin, elokuviin ja kirjastoihin, ja panna alulle sellaisten teknisten järjestelyjen kehittäminen ja käyttö, joilla vammaisille luodaan mahdollisuuksia nauttia kirjallisuudesta, elokuvista ja teatterista, 6. PANEE MERKILLE jäsenvaltioiden ja yhteisön tason aloitteet, joilla halutaan varmistaa vammaisille paremmat mahdollisuudet nauttia kulttuurista, 7. PANEE kuitenkin MERKILLE, että tarvitaan asianmukaisia toteuttamiskelpoisia toimenpiteitä, joilla parannetaan vammaisten mahdollisuuksia päästä kulttuurilaitoksiin ja -tiloihin, nauttia kulttuuritoiminnasta ja käyttää viestintävälineitä, KEHOTTAA JÄSENVALTIOITA JA KOMISSIOTA TOIMIVALTUUKSIENSA MUKAISESTI i) tutkimaan tapoja, joilla vammaisten osallistuminen taide- ja kulttuurialalle voidaan toteuttaa ja joilla voidaan tukea vammaisten yhtäläisiä mahdollisuuksia teostensa tuottamisessa ja edistämisessä; ii) rohkaisemaan kulttuurisektoria omalta osaltaan edistämään myönteistä kuvaa vammaisista; iii) jatkamaan toimia olemassa olevien esteiden poistamiseksi ja tutkimaan uusia asianmukaisia keinoja helpottaa ja parantaa vammaisten mahdollisuuksia nauttia kulttuurista; tätä varten olisi muun muassa: - arvioitava ja parannettava fyysisiä mahdollisuuksia päästä tutustumaan esimerkiksi arkeologisiin nähtävyyksiin, museoihin, muistomerkkeihin ja kulttuuritapahtumiin rajoittamatta kuitenkaan muistomerkkien suojelua koskevien jäsenvaltioiden säännösten soveltamista sekä varmistettava se, että tulevaisuudessa rakennettaviin rakennuksiin on fyysisesti mahdollista päästä, - tarjottava tietoa erityisesti uudenaikaisen tietotekniikan avulla, - lisättävä mahdollisuuksia päästä nauttimaan kulttuuritoiminnasta käyttämällä esimerkiksi tekstityksiä esityksissä, selko- ja viittomakieltä, Braille-pistekirjoitusoppaita ja -luetteloita sekä valokontrasteja näyttelyissä; iv) kannustamaan toimia, joilla pyritään pääsyn helpottamiseen käyttämällä soveltuvia merkintätapoja, esimerkiksi erilaisia tunnuksia; v) tehostamaan alan tietojen ja kokemusten vaihtoa Euroopan tasolla siten, että mukaan otetaan tarvittaessa eurooppalaiset organisaatiot ja verkostot, joilla on kokemusta tältä alalta, KATSOO, että neuvoston olisi arvioitava tämän päätöslauselman täytäntöönpanoa vuoden 2005 loppuun mennessä. (1) EYVL L 335, 19.12.2001. (2) EYVL C 12, 13.1.1997. (3) Asiak. 8557/00, KOM(2000) 284 lopull. (4) EYVL C 39, 18.2.2003.